### Beslutningstema

Klima-, Vækst- og Udviklingsudvalget beslutter, om forslag til Kommuneplantillæg nummer 148-100 med tilhørende miljørapport skal sendes i offentlig høring i 4 uger.

Kommuneplantillægget er baseret på retningslinjerne i bekendtgørelse om planlægning for lokalplanpligtige solcelleanlæg i det åbne land BEK nr. 440 af 03/05/2024.

### Historik

På kommunalbestyrelsesmødet den 26. september 2024 blev det besluttet, at der hurtigst muligt skal udarbejdes et kommuneplantillæg, så de nye retningslinjer, som skitseres i solcellebekendtgørelsen, overholdes allerede i kommunens igangværende projekter og med de anbefalede minimumsafstande.

### Sagsfremstilling

Forvaltningen har udarbejdet et forslag til kommuneplantillæg så retningslinjerne i solcellebekendtgørelsen overholdes i kommunens igangværende projekter.

Forslag til Kommuneplantillæg nummer 148-100 indeholder retningslinjer for lokalplanpligtige solcelleanlæg i det åbne land. Forslag til Kommuneplantillæg er en revidering af [adresse] 2017-2029 retningslinjer for opsætning af lokalplanpligtige solcelleanlæg i det åbne land i Tønder Kommune.

Ifølge retningslinjerne er et solcelleanlæg defineret ved alt fra paneler, teknikbygninger og afskærmende beplantning. Afstanden til et solcelleanlæg skal derfor måles fra anlæggets yderste beplantningsbælte.

Retningslinjerne i forslag til Kommuneplantillæg 148-100 omfatter yderligere:

·         Anlægs tilpasning til omkringliggende landskab

·         Afskærmning omkring anlæg

·         Afstandskrav til beboelse

·         Afstandskrav til tekniske anlæg

·         Hensyn til naturudpegninger samt plante- og dyrearter

·         Hensyn til kulturhistoriske værdier

·         Hensyn til geologiske værdier og kystnærhedszone

·         Afstand til grøfter og beskyttede diger

·         Hensyn til regionale og nationale anlæg

·         Hensyn til jordbrugs- og skovbrugsinteresser

·         Udvælgelsesproces og kriterier for projekter

I Forslag til Kommuneplantillæg 148-100 er der ikke udlagt specifikke rammeområder, men der er opsat tre niveauer for begrænsninger for, hvor der kan lokalplanlægges for solcelleanlæg i det åbne land. De tre niveauer er baseret på anden lovgivning, som regulerer, hvordan der kan planlægges i naturområder, kulturlandskaber og i nærheden af infrastruktur.

Der er udarbejdet en miljørapport, hvor den potentielle miljøpåvirkning af rekreative områder og befolkningens adgang til natur, landskab og § 3-naturområder samt bilag IV-arter er vurderet. Den samlede vurdering af planens potentielle miljøpåvirkninger er, at vedtagelse af forslag til Kommuneplantillæg nr. 148-100 til [adresse] 2017-2029 vil medføre en neutral påvirkning af de undersøgte temaer.

Et kommuneplantillæg kan først endeligt vedtages efter offentlig høring.

### Lovgrundlag

Planloven

Solcellebekendtgørelsen

### Indstilling Fagchefen for Klima, Plan og Udvikling indstiller,

at forslag til Kommuneplantillæg 148-100 for lokalplanpligtige solceller i Tønder Kommune sendes til offentlig høring i 4 uger, og

at indstillingen videresendes til Økonomiudvalget og Kommunalbestyrelsen.

**Beslutning fra Klima-, Vækst og Udviklingsudvalget, 13. januar 2025, pkt. 12:**

Indstillingen anbefales.

**Beslutning fra Økonomiudvalget, 22. januar 2025, pkt. 12:**

Indstillingen anbefales.

Ludvig Søndergaard kan ikke følge indstillingen.

### Beslutning

Indstillingen godkendt.

Ludvig Søndergaard (O) kan ikke følge indstillingen.

Kenn Lauridsen Gad (V) deltog ikke i mødet.